CELEX: 32017R0781
Language: bg
Date: 2017-05-05 00:00:00
Title: Регламент за изпълнение (ЕС) 2017/781 на Комисията от 5 май 2017 година за отнемане на одобрението на активното вещество метилнонилкетон в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на Регламент за изпълнение (ЕС) № 540/2011 на Комисията (Текст от значение за ЕИП. )

6.5.2017   
            
            
               BG
            
            
               Официален вестник на Европейския съюз
            
            
               L 118/1
            
         РЕГЛАМЕНТ ЗА ИЗПЪЛНЕНИЕ (ЕС) 2017/781 НА КОМИСИЯТА
   от 5 май 2017 година
   за отнемане на одобрението на активното вещество метилнонилкетон в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на Регламент за изпълнение (ЕС) № 540/2011 на Комисията
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 21, параграф 3, втората хипотеза и член 78, параграф 2 от него,
   като има предвид, че:
   
               (1)
            
            
               С Директива 2008/127/ЕО на Комисията (2) метилнонилкетон беше включен като активно вещество в приложение I към Директива 91/414/ЕИО на Съвета (3). Съгласно Регламент за изпълнение (ЕС) № 608/2012 на Комисията (4) нотификаторът, по чието искане метилнонилкетон беше включен в посоченото приложение, предоставя допълнителна потвърждаваща информация относно а) спецификацията на материала, изследван при проучванията за токсичност при бозайниците и екотоксичност, б) спецификацията, придружена от данни за партидата и валидираните методи на анализ, в) подходяща оценка на трансформациите и реакциите на посоченото вещество и потенциалните продукти на тези трансформации, отделяни в околната среда и г) рисковете за водните организми и организмите, обитаващи почвата. Информацията по букви а) и б) трябваше да бъде представена до 30 април 2013 г., а по букви в) и г) — до 31 декември 2015 г.
            
         
               (2)
            
            
               Активните вещества, включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009 и са посочени в част А от приложението към Регламент за изпълнение (ЕС) № 540/2011 на Комисията (5).
            
         
               (3)
            
            
               Към 31 декември 2015 г. нотификаторът не е представил потвърждаващата информация по отношение на букви в) и г) от съображение 1. Нотификаторът също така не е отговорил на писмото от Комисията, с което му е дадена възможност да изрази позицията си, преди да бъде взето решение за отнемане на одобрението на веществото.
            
         
               (4)
            
            
               Следователно е целесъобразно одобрението на метилнонилкетон да бъде отнето.
            
         
               (5)
            
            
               Поради това приложението към Регламент за изпълнение (ЕС) № 540/2011 следва да бъде съответно изменено.
            
         
               (6)
            
            
               На държавите членки следва да се даде време да отнемат разрешенията за продукти за растителна защита, съдържащи посоченото активно вещество. Целесъобразно е да се ограничи максималната продължителност на гратисния период, който може да бъде предоставен от държавите членки в съответствие с член 46 от Регламент (ЕО) № 1107/2009 за продукти за растителна защита, съдържащи активното вещество.
            
         
               (7)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Отнемане на одобрението
   Одобрението на активното вещество метилнонилкетон се отнема.
   Член 2
   Изменение на Регламент за изпълнение (ЕС) № 540/2011
   В част А от приложението към Регламент за изпълнение (ЕС) № 540/2011 се заличава ред № 238 относно метилнонилкетон.
   Член 3
   Преходни мерки
   Държавите членки отнемат разрешенията за продукти за растителна защита, съдържащи метилнонилкетон като активно вещество, не по-късно от 26 август 2017 г.
   Член 4
   Гратисен период
   Гратисният период, предоставен от държавите членки в съответствие с член 46 от Регламент (ЕО) № 1107/2009, е възможно най-кратък и изтича най-късно на 26 август 2018 г.
   Член 5
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 май 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 309, 24.11.2009 г., стр. 1.
   
      (2)  Директива 2008/127/ЕО на Комисията от 18 декември 2008 г. за изменение на Директива 91/414/ЕИО на Съвета с цел включване на няколко активни вещества (ОВ L 344, 20.12.2008 г., стр. 89).
   
      (3)  Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).
   
      (4)  Регламент за изпълнение (ЕС) № 608/2012 на Комисията от 6 юли 2012 г. за изменение на Регламент за изпълнение (ЕС) № 540/2011 по отношение на условията за одобрение на активните вещества денатониев бензоат, метил-нонил-кетон и растителни масла/ментово масло (ОВ L 177, 7.7.2012 г., стр. 19).
   
      (5)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).